Ego Hugo de Varigniaco, clericus, notum facio universis presentes litteras inspecturis, quod ego teneo in feodum et cepi a reverendo et illustri viro Yvone, miseratione divina ecclesie Cluniacensis ministro humili, omnes res hereditarias quas habet et habere potest et debet quocumque jure, videlicet homines et eorum tenementa, utpothe (sic) Guillelmum dictum lu Mercier, et ejus tenementum, dictam Thoron, la Corte et ejus tenementum, Martinum Lupi et ejus tenementum, Oddoninum dictum Michael et ejus tenementum, duas filias dicti Pochon et ejus tenementum, Milonem et ejus tenementum, sorores predicti Milonis et ejus tenementum, dictum Amore et ejus tenementum, dictam la Guionele (sic) et ejus tenementum, Belinum et ejus tenementum, Johenem dictum Comitem et ejus tenementum, dictam Mabile et ejus tenementum, dictum lou Manchet et ejus tenementum, duas Saderias sorores et earum tenementum; quatuor libras censuales annis singulis debitas mihi in festo beati Remigii, pro nemoribus existentibus circa villam dicte foreste Galon; undecim solidos minuti census mihi debitos ad idem festum annuatim; costumas, nemora, conffinas, prata, vineas, justiciam omnimodam cum omnibus pertinentiis [ubicumque] sittis, existantes et stantes apud forestam dictam Galon et in pertinentiis rerum predictarum, quas res dicte ville et pertinentiarum teneor garantire ecclesie Clun. erga omnes, absque omni honere feodi, rerefeodi et alterius ponderis vel etiam servitutis. Ad hoc obligo me et heredes meos, presentia bona mea et futura; recognoscens me fecisse homagium de predictis predicto illustri ministro. In cujus rei testimonium, sigillum meum proprium duxi presentibus apponendum. Datum anno Domini Mº CCº octuagesimo secundo, mense mayo, die lune post Ascensionem Domini.